สแตนชาร์ตตื่นแล้ว ออกล่าลูกค้าบุคคล
“สแตนดาร์ดชาร์เตอร์ด” หวนปั้นธุรกิจรายย่อย ลุยอัพเกรดเทคโนโลยีสาขา ตั้งเป้าขยายฐานลูกค้าบุคคลปีนี้กว่า 1 แสนบัญชี
25 พ.ค. 2555

“สแตนดาร์ดชาร์เตอร์ด” หวนปั้นธุรกิจรายย่อย ลุยอัพเกรดเทคโนโลยีสาขา ตั้งเป้าขยายฐานลูกค้าบุคคลปีนี้กว่า 1 แสนบัญชี 
นายภัทรพงศ์ รักตะบุตร ผู้ช่วยกรรมการผู้จัดการใหญ่ สายงานบริหารเครือข่ายสาขาและช่องทางการตลาด ธนาคารสแตนดาร์ดชาร์เตอร์ด (ไทย) กล่าวว่า ในปีนี้ธนาคารจะกลับมาแข่งขันในธุรกิจลูกค้าบุคคลอย่างจริงจังอีกครั้ง โดยตั้งเป้าขยายฐานลูกค้าไม่ต่ำกว่า 1 แสนบัญชี จากฐานปัจจุบันที่ 6-7 แสนบัญชี หรือเติบโตขึ้น 15-20% ผ่านกลยุทธ์การพัฒนาประสิทธิภาพการให้บริการสาขา เพิ่มผลกำไรต่อสาขาให้เติบโตขึ้นไม่ต่ำกว่า 10% 
“ปีนี้เราจะใช้จุดแข็งคือการมีกรุ๊ปขนาดใหญ่เข้ามาสนับสนุนด้านเทคโนโลยีและนวัตกรรมทางการเงินของบริการสาขาให้เกิดความแตกต่างจากคู่แข่ง เนื่องจากลูกค้าไทยส่วนใหญ่ยังคุ้นเคยกับการใช้บริการสาขามากกว่าอินเทอร์เน็ตแบงกิง” นายภัทรพงศ์ กล่าว
ล่าสุด ธนาคารได้เปิดตัวบริการเปิดบัญชีเงินฝากโดยใช้บัตรประชาชนสมาร์ตการ์ดเพียงใบเดียว โดยไม่ต้องกรอกเอกสาร ซึ่งจะช่วยประหยัดเวลาการเปิดบัญชีจากเดิม 15 นาทีต่อรายการ เหลือเพียง 5 นาทีต่อรายการ ทำให้ธนาคารสามารถให้บริการธุรกรรมในแต่ละสาขาเพิ่มขึ้นจาก 500 รายการต่อวัน เป็น 700 รายการต่อวัน 
พร้อมกันนี้ ยังออกแคมเปญ “เซอร์วิส การันตี” ใน 7 บริการหลักของธนาคารให้แก่ลูกค้า เช่น การขอสินเชื่อบุคคล สินเชื่อบ้านและสินเชื่อบัตรเครดิตจะมีการแจ้งผลภายใน 48 ชม. ส่วนสินเชื่อธุรกิจจะรู้ผลใน 3 วัน ทั้งนี้หากเกินเวลาที่กำหนด ธนาคารจะโอนเงิน 500 บาท เพื่อชดเชยให้กับลูกค้า
อย่างไรก็ตาม ในปีนี้ธนาคารยังไม่มีแผนจะเปิดสาขาเพิ่มเติมจาก 27 แห่งในปัจจุบัน เนื่องจากกลุ่มลูกค้าเป้าหมายของธนาคารคือผู้มีรายได้มากกว่า 2 หมื่นบาทต่อเดือนขึ้นไป แต่ในระยะยาวอาจมีการขยายสาขาออกไปยังต่างจังหวัดมากขึ้น